香港蔴雀食糊牌型

蔴雀係一種源自中國嘅策略遊戲，喺廣東同香港非常普及，本表列出香港蔴雀嘅食糊準則同牌型。如果要查詢純粹「新章」嘅食糊牌型，請睇廣東蔴雀食糊牌型。

食糊準則 
喺蔴雀遊戲中贏出，香港叫「食糊」或者「糊牌」，而唔係「和牌」。香港蔴雀遊戲規則，係最快集齊食糊牌型就贏。標準嘅食糊牌型爲「四組一對」，即係集齊「順子」或者「刻子」共四組，加埋「眼」一對。好似下例噉：

由例子度可以見到，順子係三隻順序嘅同門數字牌，刻子係三隻相同嘅牌，槓子係四隻相同嘅牌，眼係兩隻相同嘅牌。

有個別特殊牌型屬於例外，例如「十三幺」。

食得糊嗰陣，玩家應該即刻嗌「食糊」、「食」或者「糊」，然後將手牌全數翻開，證明佢已經湊成有效嘅食糊牌型。如果佢既唔嗌，亦都唔翻開手牌，就視爲放棄嗰次食糊，並繼續行牌。

香港蔴雀本身係可以無番食糊，叫做「雞糊」，以前多數打「雞四」，亦即係雞糊「零番」嚟做起糊，四番就封頂。亦可以選擇四番為滿糊，然後清一色「雙辣」，例牌「三辣」嚟計算。「雙辣」同「三辣」即係按四番嘅價錢，「雙辣」以倍半或者雙倍計算、同「三辣」以雙倍或者三倍計算。因「番」呢個詞係「翻倍」嘅意思，因此食糊每多一番，價錢就翻多一倍。而雙辣同三辣就控制最高注碼喺四番嘅兩倍同四番嘅三倍。

不過現時一般唔承認雞糊；打較大上限番數嗰陣，食糊最少要有三番，叫做「三番起糊」。上限番數嘅食糊牌型就爲「例牌」，一般會採用八番例牌、十番例牌或者十三番例牌，叫做「爆棚」。下表有啲玩家更會使用無截糊嘅準則，打出一張牌多家可同時食糊，叫做「一炮多響」或者「炮炮響」嘅玩法，即係每家食糊通通有效。亦有玩家選擇鬥快叫「糊牌」，而只計最快嘅玩家「糊牌」有效，但呢種糊牌方法並冇根據。

賭得比較大嘅人會選擇打無限番，呢個時候例牌亦都按普通番種計算番數；所以「天糊」同「地糊」等奇牌，一定要事先說明例牌番數。

下表根據標準番數列出各種食糊牌型。有啲牌型，玩家或者會自行修訂唔同規例，改變所計算嘅番數，就加以零番 
雞糊：食糊後牌面數唔出任何番種數。如果按現時通行嘅「三番起糊」玩法，就只能喺其他條件上已經滿足咗三番嘅要求，先至可以食雞糊，例如已經有兩張正花然後自摸。
例：

一番 
無花：冇花牌。
正花：花牌同座位嘅風位吻合。
1號：春或者梅等於東。
2號：夏或者蘭等於南。
3號：秋或者菊等於西。
4號：冬或者竹等於北。

門前清：全副牌靠自己摸，冇翻開過牌，冇上、碰或者槓過牌之下直接食糊，唔可以開暗槓。
平糊：淨係得順子，冇刻子嘅食糊牌型。眼可以係番子。
例：
自摸︰食糊嘅牌係自己摸返嚟嘅。
番牌：有以下番子嘅刻子。
三元牌：紅中、發財、白板。
例：
風牌：東、南、西、北。須吻合門風或者圈風。門風同圈風重疊嗰陣計兩番。
例：
例：
例：
搶槓：人哋加槓咗自己叫嘅牌。額外承認十三幺搶暗槓。
槓上自摸：明槓／暗槓／加槓嘅槓上自摸，補花後唔算，另計自摸。
海底撈月：食出最後一隻自摸牌，另計自摸。
花幺九：淨係得幺九同番子嘅對對糊。
例：

兩番
一臺花：集齊同一系列嘅花牌，唔再計同系列嘅正花。
例： 或者

三番
花糊：集齊七隻花牌可即刻倒牌，計三番自摸。詳見花糊牌規。
例：
對對糊：淨係得刻子，冇順子嘅食糊牌型。可另計番牌、混一色或者清一色。
例：
混一色：淨係得一門數字牌同番子嘅食糊牌型。
例： + 
例： +

五番
小三元：以中、發、白組成兩個刻子，一對眼嘅食糊牌型。可另計混一色、對對糊、對對糊加混一色或者字一色。
例：

六番 
小四喜：以東、南、西、北組成三個刻子，一對眼嘅食糊牌型。唔再計門風、圈風，但另計混一色、對對糊加混一色或者字一色，所以最少有九番。
例：

七番
清一色：淨係得一門數字牌，冇番子嘅食糊牌型。
例：

八番
大三元：集齊中、發、白三個刻子嘅食糊牌型。
例：
槓上槓自摸：連續開兩／三個槓之後自摸食糊，即使槓上摸到嘅牌唔係加槓嘅牌，亦可視作槓上槓自摸。每槓之間要補花就唔算槓上槓。如果果第一槓係明槓，出槓者包。當包自摸計。另計番子牌，對對糊，清一色或者混一色。
大花糊：集齊八隻花可即刻倒牌，計八番自摸。詳見花糊牌規。
例：
坎坎糊：冇碰或者槓過嘅對對糊，唔可以開暗槓。食糊嗰陣，如果係單吊就可以食出銃或者自摸，但如果係雙眼對碰就必定要靠自摸先至算坎坎糊。另計番子牌、清一色或者混一色，但唔再計門前清，對對糊。「坎」字作蔴雀術語嗰陣，讀粵拼kaan2音。

十番 
字一色：淨係得番子嘅食糊牌型。
例：
清幺九：淨係得一、九嘅食糊牌型，唔再計對對糊。
例：
九子連環：門清集齊同門數字牌「一、一、一、二、三、四、五、六、七、八、九、九、九」另加任何一隻同門牌子嘅食糊牌型。唔係純正嘅九子連環亦都得，例如門清手牌為「一、一、一、二、二、三、四、六、七、八、九、九、九」，如果糊出「五」亦可視作九子連環。
例： + 
例： +

十三番
天糊：莊家一開牌就食糊。
地糊：食莊家打出嘅第一隻牌。
大四喜：以東、南、西、北組成四個刻子嘅食糊牌型。
例：
十三幺：以門清集齊十三種幺、九同番子牌，包括：一、九萬；一、九索；一、九筒；東、南、西、北；中、發、白，再加其中一張做眼。唯一可以搶暗槓嘅牌種。
例： + 
十八羅漢：開咗四個槓嘅食糊牌型。
例：

其他自訂食糊牌型番數 
以下牌型並唔係標準「清章」蔴雀所有，但根據唔同自訂規例，有部分玩家亦都會接受作有效牌型番數。如果係噉，必須喺開檯前講明。

一番
二同順：攞到兩副相同嘅同門順子。如果只接受標準「清章」牌型，就視作零番。
例： 
二步高：攞到兩副同門嘅順子，其中一組嘅數字須爲另一組嘅遞進1。例如一組係「四、五、六」，另一組係「五、六、七」。如果只接受標準「清章」牌型，就視作零番。
例： 

二番
三同順：攞到三副相同嘅同門順子，可另計混一色或者清一色，唔另計平糊。如果只接受標準「清章」牌型，就視作零番，或者視作三個刻子計。
例： 
三步高：攞到三副同門嘅順子，其中一組嘅數字須爲另一組嘅遞進1，第三組就再遞進1。例如一組係「四、五、六」，另一組係「五、六、七」，第三組係「六、七、八」。可另計混一色或者清一色，唔另計平糊。如果只接受標準「清章」牌型，就視作零番。
例： 
一條龍：擁有同門一至九嘅牌，唔另計平糊。如果只接受標準「清章」牌型，就視作零番。
例：

三番
人糊：喺第一輪因有人出銃而食糊。計三番或者例牌。
鐘鼓齊鳴：海底撈月兼槓上自摸。計三番或者例牌自摸。
鏡糊糊：兩門數字牌兩種相同順子。如果只接受標準「清章」牌型，就視作零番。
例：
雙龍抱：攞到兩副般高。如果只接受標準「清章」牌型，就視作零番。
例：
雙蛇抱：攞到兩副般低。如果只接受標準「清章」牌型，就視作零番。
例：
四同順：攞到四副相同嘅同門順子，另計混一色或者清一色。如果只接受標準「清章」牌型，就視作零番，或者視作三個刻子同一個順子計，但係可以另計混一色或者清一色。玩家喺遊戲中亦都可以考慮槓牌。
例： 
四步高：攞到四副同門嘅順子，其中一組嘅數字須爲另一組嘅遞進1，第三組再遞進1，第四組再遞進1。例如一組係「四、五、六」，另一組係「五、六、七」，第三組係「六、七、八」，第四組係「七、八、九」。另計混一色或者清一色。如果只接受標準「清章」牌型，就視作零番，但係可以另計混一色或者清一色。
例： 
三喜臨門：牌型有三個風刻，可另計對對糊、混一色，但唔另計門風或者／同圈風。如果只接受標準「清章」牌型，就視作零番，但係可以另計門風或者／同圈風。
例：
七對子：門清取得七對對子。未開槓嘅四張相同嘅牌，唔能夠算係兩對對子。如果只接受標準「清章」牌型，就唔算有效食糊牌型。
例：
三槓子：槓出三副牌，可另計對對糊。如果只接受標準「清章」牌型，就視作零番。
例： 
雙色同刻：兩門數字牌兩組相同刻子，整幅牌冇順子，另計對對糊。如果只接受標準「清章」牌型，就視作零番，但係可以另計對對糊。
例：
四歸四：四隻相同嘅牌落到四個順子上，可另計混一色、清一色。如果只接受標準「清章」牌型，就視作零番，但係可以另計混一色、清一色。
例：

十番
萬綠叢中一點紅：由紅中代替發財嘅綠一色，或者有五索喺內嘅綠一色，但唔能夠既有紅中又有五索。如果只接受標準「清章」牌型，就淨係當做混一色、混一色對對糊、清一色或者清一色對對糊計算，另計番子刻子嘅番。
例：
例：
例：
百萬石：清一色狀態所有牌數加起嚟等於或者超過一百，可另計對對糊、平糊，但唔另計清一色。
例：
例：

十三番
藍一色：淨係得東、南、西、北、白板或者八筒嘅食糊牌型。如果只接受標準「清章」牌型，就淨係當做混一色對對糊或字一色計算，另計番子刻子嘅番。
例：
綠一色：淨係得二、三、四、六、八索或者發財嘅食糊牌型。如果只接受標準「清章」牌型，就淨係當做混一色、混一色對對糊、清一色或者清一色對對糊計算，另計番子刻子嘅番。
例：
紅孔雀：淨係得一、五、七、九索或者紅中嘅食糊牌型。如果只接受標準「清章」牌型，就淨係當做混一色對對糊計算，另計番子刻子嘅番。
例：

包牌規則
落地即係碰牌、上牌、槓牌嗰陣所翻開嘅牌。根據傳統，如果打陪銃制：任何食糊嘅九章落地包出銃、十二章落地包自摸。

以下係打全銃制，通常嘅包牌罰則包括：
清一色落地：九章落地後，打出同色牌，畀人上、碰或者明槓嗰陣成立。
清幺九落地：一、九筒，一、九索，一、九萬嘅任何三種刻子落地後，打出其餘任何一種，畀人碰或者明槓嗰陣成立。
字一色落地：東、南、西、北、中、發、白任何三種刻子落地後，打出其餘任何一種，畀人碰或者明槓嗰陣成立。
大三元落地：中、發、白其中兩種刻子落地後，打出剩低嗰種，畀人碰或者明槓嗰陣成立。如果嗰玩家大三元九張落地後，仍有其他玩家令嗰玩家十二張落地，就由令佢十二張落地嘅玩家包自摸，俗稱包後唔包先。
大四喜落地：東、南、西、北其中三種刻子落地後，打出剩低嗰種，畀人碰或者明槓嗰陣成立。
十八羅漢落地：出現第三槓嗰陣，打出生張牌，畀人明槓第四次嗰陣成立。
十二張落地：當打出嘅一張牌令一名玩家十二張落地，包括令佢數次開加槓或者暗槓後進入單吊嘅狀態嗰陣，都要包自摸。
包牌規則成立嗰陣，如果以上述牌型自摸嗰陣，其他兩家嘅損失由包牌者負擔。如果其他兩家出銃，就由出銃者負擔。

詐糊罰則
詐糊嘅定義：打開咗所有牌之後唔能夠糊出。例如打開咗一副唔能夠糊嘅牌型，或者係唔夠起糊嘅番數。

如果其中一個玩家打出一隻食糊牌後，喺一循內第二位玩家打同一隻牌時唔可以食呢張牌，唔係就當呢位玩家食詐糊。例子：如果玩家A持有3456萬，而玩家A摸咗3萬之後唔小心打出。然後一循內玩家B都係打3萬，玩家A就唔可以憑呢隻3萬食糊。呢個情況要過完一循到玩家A摸牌之後先會解除。

根據慣例，因為食詐糊者阻礙咗牌局嘅進行，以同大家做大牌嘅機會，所以食咗詐糊必須對每家賠出番數上限嘅分數。即係說如果打最大八番，就要每家賠自摸八番價錢。

花糊牌規
通常情況下，花糊計三番自摸，大花糊計四番至八番或者例牌自摸。
可選擇唔食糊，補咗花後就唔可以食糊。
根據唔同自訂規例：槓上自摸花糊計四番自摸，如果係明槓嘅話就由出槓者包，暗槓或者加槓嘅話家家賠。
根據唔同自訂規例：槓上槓自摸大花糊當例牌自摸計，如果第一槓係明槓嘅話就由出槓者包，第一槓係暗槓或者加槓嘅話家家賠。
根據唔同自訂規例：莊家一開牌七隻花以上當天糊，如果一開牌少於七隻花嘅話，經過數次補花後集齊七隻花，亦可當做天糊。
根據唔同自訂規例：閒家一開牌七隻花以上，要補花同等到自己第一次摸牌嘅機會先至可以食花糊，唔計地糊。自己曾經上、碰過或者過咗自己第一個摸牌嘅機會之後唔可以食糊。
根據唔同自訂規例：玩家如果已經持有七隻花，可以選擇等待第八隻花，而唔食花糊。如果選擇等待而摸到第八隻花嘅話，計大花糊。

分數計算
傳統蔴雀以四番為滿糊，隨後以半辣上，每兩番先至跳一倍。

香港蔴雀
廣東蔴雀食糊牌型

香港大專聯校蔴雀大賽2017 - 比賽規則
香港中文大學學生會 蔴雀研究學會：第二屆中大雀皇之皇蔴雀大賽大賽規則
花式同番數
HolidaySmart 假期日常：【新手入門必睇・計番篇】麻雀計番教學～自摸混一色對對糊究竟幾多番？睇完就明！
網路遊戲 - 神來也 

麻雀